
Abstract 


Historically speaking, the hemiola is somewhat extended to the baroque, although its 
Renaissance and medieval roots, revealed by more recent studies witness its undoubtedly archaic 
nature. 

It seems possible that, by following S. Toduţă”s theoretical endeavour concerning the hemiola, 
we might overrate it as the maestro has avoided an easy, didacticist musicological approach. Thus, 
meeting his oeuvre was somewhat compensatory as the creative thinking of one of the greatest XXth 
century composers offers satisfactorily answers the movement — an active and significant (both 
aesthetically and spiritually) movement — of all the parameters (among which the hemiolic ones, too) 
that are decisive for the destiny of a work of art. 


x x x 


Vehicularea unei noțiuni implică desigur corecta ei definire. Or, această 
definire nu se poate efectua — ca în cazul multor noţiuni de altfel — printr-o formulare 
universal valabilă şi cu pretenţii de generalitate, ci ţinând seama tocmai de condiţiile 
istorice în care respectiva noţiune s-a născut şi s-a aplicat unor situații specifice. 

Istoriceşte vorbind, hemiola cunoaşte o anumită extensie în baroc, deşi 
rădăcinile ei renascentiste şi medievale, relevate de studii de dată mai nouă, îi vădesc 
o incontestabilă arhaitate. Majoritatea lucrărilor de informare directă (dicționarele) 
oferă date necesare dar numai parțial suficiente de explicare a noţiunii, aşa cum se 
manifestă aceasta în contextul barocului. Dintre acestea vom reda una singură: 
„Hemiola (gr.), transformarea unui timp muzical ternar într-unul binar, în aşa fel 
încât o triplă măsură binară va apărea ca subordonată unei duble măsuri ternare. H. 
frânează curgerea timpului şi serveşte de regulă pregătirii sfârşitului (d.ex. în 
Courante)’ (Horst Seeger, Musiklexikon, vol. I, Leipzig, 1966, p. 384, col. 2). Citat 
în integralitatea sa, articolul conține două tipuri esențiale de informație. Una se 
referă la mecanismul prin care se obține o hemiolă (integrarea unui ritm, respectiv 
măsură binare, unui ritm, respectiv măsură ternare) iar cealaltă informaţie priveşte 
locul în discurs, respectiv în structura formală, a acestui element ce „frânează” 
pulsul ternar de bază, cu rolul de a pregăti încheierea frazei. Pulsaţia, în deosebi cea 
ternară — legată de mai toate dansurile suitei, dar şi de basurile (temele) de ciacona și 
passacalie — se impune, aş zice, preponderent. Constând din măsuri binare sau 
ternare, frazele barocului, deja pătrate, sunt alcătuite din patru măsuri (fenomen 
generalizat în clasicism). Departajarea lor se face în special pe baza accentelor 
metrice principale. De aici, coeziunea dintre metro-ritmică şi arhitectonică. Este 
evident că intervenţia hemiolei produce o perturbare voită a acestei coeziuni, a 
acestui echilibru dintre elemente în beneficiul unei varietăţi accentice şi pulsatorii, 
această diversificare afectând însă arareori cvadratura generală a frazării. 

Revenind la definiția lui Horst Seeger, trebuie spus că, în special dincolo de 
baroc şi de clasicism, hemiola se manifestă şi prin procedeul invers, al integrării 
unor unități ternare într-un climat binar. lar în privinţa rolului ei de a pregăti, prin 
factorul surpriză, sfârşitul frazei şi, totodată, al strofei (exemplu Couranta) este de 
subliniat implicarea ei în mult mai numeroase momente ale discursului, cu felurite 
alte roluri decât acela de „frânare”, ba chiar cu funcția, contrară, de dinamizare a 
fluxului muzical. 

Este momentul de a pune acum în lumină contribuţia lui Sigismund Toduţă în 
tratarea profundă şi multilaterală a fenomenului, fie el şi redus la, sau tocmai la 
orizontul barocului. Pentru un cititor înclinat să găsească o informație explicit 
articulată, grupată în secțiuni anume, poate fi deconcertant faptul că, dintre cele 
aproape 1300 de pagini ce alcătuiesc împreună monografia Formele muzicale ale 
barocului în opera lui J.S. Bach (FMB) (vol.I „Forma mică mono-.bi- şi tristrofică” 
1969; vol II „15 Invenţiuni la două voci, 15 Invenţiuni la trei voci”, 1973; vol.I 
„Variaţiunea, Rondo-ul”, 1978) puţine poposesc expozitiv asupra problematicii 
hemiolei, în sensul izolării ei de context; o notabilă excepţie îl constituie momentul 
marcat prin paragraf f , intitulat chiar „Hemiola” (FMB, I, pp. 361-362) unde autorul 
stăruie (ca şi la pp. 110-111 din acelaşi volum) asupra cunoscutei implicări a 
hemiolei ca „formă cadenţială ritmico-melodică” (p. 361). În numeroase alte cazuri, 
hemiola apare implicit ca un dat operatoriu: a) ca un procedeu bine cunoscut şi 
aplicabil, am văzut, momentelor cadenţiale; b) ca elaborare melodică a temelor 
destinate contrapunctării, varierii precum şi a temelor hărăzite a se profila ca figuri 
muzical-retorice; c) în economia formei, unde asimetriile (mai bine zis disimetriile) 
acesteia sunt rezultatul includerii în discurs, în tectonica acestuia, a unor unități 
ritmico-melodice de sens contrar (ternar vs binar; binar vs. ternar); d) în fine, ca 
procedeu de obţinere, printr-un act volitiv, a unui contrast între ritm şi metru. 

În întreagă această exegeză asupra gândirii bachiene, de o adâncime şi o 
competenţă rar întâlnite şi nu doar în arealul scrisului despre muzică de la noi, 
Sigismund Toduţă face apel la noțiunea hemiolei nu întotdeauna în chip explicit — 
cum spuneam de la început — dar nu mai puțin semnificativ, inducând situații 
indubitabile ale fenomenului hemiolic. Asistăm astfel la un fel de transmutare a 
noțiunii şi a valenţelor sale în alte câteva ipostaze morfologice pe care, la modul 
global, tocmai le-am evocat. Demersul analitic înaintează pe, realmente, patru 
limbaje terminologice: 1) cel uzual, care a constituit incontestabil calea de 
comunicare a maestrului cu elevii săi; 2) cel al barocului, traducând „fără resturi” 
intenţia teoretică în fapt muzical, limbaj pe care Sigismund Toduţă îl stăpâneşte 
asemeni unui contemporan al marelui Cantor; 3) limbajul imediat anterior barocului, 
cel medieval-renascentist, ce explică nu numai rădăcini conceptual-structurale 
venerabile, inclusiv în ceea ce priveşte natura hemiolei; 4) un surprinzător limbaj 
modern prin care sunt prezentate fenomenele hemiolice (ex.: „interferență metro- 
ritmică”, organizare metrică supusă unei „ricoşări”, poliritmie, „mişcare rotativă”, 
ostinato — într-un sens mai cuprinzător decât accepţiile din baroc ş.a.). Acest recurs 
la un limbaj mai apropiat de teoreticul secolului al XX-lea este firesc pentru 
muzicianul nostru în ale căruie percepții — cum vom vedea în cele ce urmează — 
există şi un alt Hintergrund decât revelațiile trecutului. 

O nouă ars operandi se impune, una care aruncă sesizabile punți peste timp. 
Trebuie să spun de aceea că, dincolo de baroc, clasicismul nu a renunţat complet la 
hemiolă, astfel încât mişcările ternare (menuetul, scherzo-ul) fac uneori apel la acest 

subterfugiu reordonator al pulsației (la Mozart, în menuetul Simfoniei 40 în sol 
minor, la Beethoven, în Simfonia a 3-a şi în prea cunoscutul scherzo din Simfonia a 
9-a, cu a sa împletire a ritmurilor di tre e di quatro battute, la Rossini în uverturi, 
unde hemiola vine să atenueze efectul stagnant al deselor secvenţări melodice etc.). 
Romantismul, apreciat ca reinventator al efectului hemiolic (v.art.Hemiole în: 
Riemann, Musiklexikon, Sachteil, Mainz, 1967, p. 370, col.1-2), va menţine vie şi 
chiar va potenţa variabilitatea structurilor, pornind de la jocul pulsațiilor ternar- 
binare, respectiv binar-ternare. Modernitatea, prin tendințele ei impresioniste (/lou-ul 
armonic nu însemnează întotdeauna estomparea ritmului ci, dimpotrivă, brodarea 
acestuia prin jocul variat, inclusiv hemiolic), în exprimările ei expresioniste şi 
neoclasice va face loc tot mai insistent ritmizării, predominantă uneori. Nu doar 
neoclasice, pulsaţiile ritmizate şi ostinato-ul se aliază tot atât de bine cu ideatica pe 
care o furnizează materialul folcloric, adesea de sursă arhaică. În această tendință 
trebuie încadrat în primul rând Stravinski, cel care poate dăltui o întreagă lucrare 
(Les Noces) pe temeiul unor procedee hemiolice; în plus, depăşind rolul tradițional 
al cadențărilor finale, hemiolicul poate „acoperi” întregul discurs (Bo/ero-ul de 
Ravel, scris în 34, are o neabătută pulsaţie de 2/4...). Din hemiolic modernii deduc, în 
afara schimbării pulsaţiilor, al variațiilor pe ostinato un mod de generare a 
substanței, folosind hemiola ca pe un element permutaţional ce dă naştere 
faimoaselor motive rotative, cu mutarea progresivă a debutului motivului şi, 
implicit, a ictus-ului ritmic, favorabil poliritmiei dar, implicit, şi evoluţiei formei. 

Încă de la începuturile afirmării sale în compoziţie — asupra cărora vom 
poposi în cele ce urmează — Sigismund Toduţă va adopta unele principii de durare a 
substanței muzicale pornind în egală măsură de la valori ale tradiției cât şi de la 
imperativele unei scriituri moderne determinate, şi nu în ultimă instanță, de orizontul 
intonaţional şi structural al melosului folcloric. Între aceste principii se înscrie şi 
acela al hemiolicului. 

Dacă inserţiile încrucişate dintre măsuri, respectiv pulsaţii nu implică, în 
baroc, neapărat explicite legături cu elemente de ostinato, în schimb modernii 
mizează pe utilizarea hemiolei tocmai în vederea constituirii de ostinati constante, 
prelungite şi dominatoare, iar dacă varierea acestor osfinati se dovedeşte necesară, 
ea se petrece cel mai adesea pornind de la substratul hemiolic prezent de la bun 
început în motivică. 

În portretizarea „Părintelui Hubic” (1940), pe temeiul unei melodii gregoriene 
(cf. Dan Voiculescu, Poszfaţă la S.T., Lucrări pianistice II, Cluj-Napoca, 1999, 
p.73) maestrul face apel la acest veritabil şi sugestiv c.f., ce constituie atât fundalul 
cât şi prim-planul compoziţiei, hemiolei i se rezervă menirea aproape tradițională de 
„pregătire a sfârşitului”. Astfel, pedala prelungită ce precede reluarea motivului 
concluziv al temei este „figurată” prin brodarea profilului ei pornind de la alternarea 
a două sunete, re şi mi. De la „isonul static” (cf. Dan Voiculescu, Polifonia în 
creația corală a lui Sigismund Toduţă, în: Lucrări de muzicologie, vol. 14, 
Cluj-Napoca, 1979, p 100) (volumul omagial va fi citat în continuare prin sigla 
L.M.14) la cel „uşor mişcat” (cf. Ibid.) comparabil cu basso Alberti în figurarea 
ritmizată a acordului, se obține un mediu dinamizat, pornind tocmai de la 
concomitența hemiolică a pulsaţiei ternare re-mi-re cu aceea binară re-mi. Dedusă 
din tema însăşi (vezi momentul di nuovo tranquillo...) jocul pendulat al pedalei este 
supus deliberat unei „frazări” prin sextolet (indiferent de măsură), din care rezultă un 
şir de 32 figuri identice: 

Excepţia survine la capătul şirului în cauză, prin „dereglajul” hemiolic 
introdus printr-un septolet, ca pentru a semnala încheierea ce este totodată şi 
complementul cadenţial afirmator al relaţiei subton-finalis ((re)-mi-fa?). 

Într-un studiu exhaustiv, aş zice, şi aprofundat, intitulat Variaţiunile pe 
ostinato în creaţia lui Sigismund Toduţă (L.M.14, pp. 123-136), Hans Peter Türk 
relevă nu numai conexiunea dintre „pretextul” osfinaro-ului şi respectiva tehnică, ci 
şi interesante particularităţi ce ţin de implicarea specifică a proceselor hemiolice. La 
mai toţi cercetătorii fenomenului toduţian (Rodica Oana Pop, Constantin Râpă., Ede 
Terenyi, Dan Voiculescu, Cornel Țăranu, Vasile Herman, Stefan Angi ş.a., prezenţi 
în acelaşi volum omagial), părerile se aliniază la ideea oportunității considerării 
temei de colind din Passacaglia pentru pian — replică la celebra temă bachiană a 
Pasacaliei în do minor pentru orgă  — ca o foarte indicată sursă în derularea 
procesului variațional. Trebuie însă precizat faptul că succesiunea trohaică a 
valorilor în tema lui Bach (precedată de Auftakt) este, în tema lui Toduţă, o 
succesiune iambică fără Auftakt. Fiind în cauză genul şi forma de ciaconă, este firesc 
ca variațiile (de tip contrapunctic dar şi ornamental şi chiar de caracter — v. Hans 
Peter Türk, op.cit., p. 128) să izvorască din temă şi să fructifice latenţele 

celular-ritmice şi motivic-intervalice ale acesteia. Încă de la prima secţiune 
variaţională (desemnată de Toduţă prin I) se remarcă frazarea peste bara de măsură 
a motivului ternar, ceea ce anunţă o viitoare situaţie similară (în secțiunea VI [V]) pe 
deplin justificată: 

Tipic hemiolică, dubla broderie si-la-si, respectiv la-si-la (3 x 2) este 
concomitent o pendulare a doar două sunete repetate: si-/a, si-la, si-la (2 x 3). 
Pulsaţii concomitente de trei şi de doi se vor regăsi, dar în alte dispoziţii intervalice, 
în secțiunile X [IX] şi XI [X]. 

Pentru compozitorul secolului al XX-lea raportarea gândirii sale la principiul 
ostinato nu rezidă numai sau în primul rând în existența unei teme mereu readuse 
care să ofere prilejul unui şir de variații. Dimpotrivă, ostinato-ul constituie adesea 
canavaua pe care iau naştere şi se manifestă, în chiar obstinaţia substanţei ritmico- 

melodice, procedee de repetabilitate agresivă, puls repetitiv şi motoric, contraste 
(chiar conflicte) ritmo-metrice, situaţii de liniarism diatonic sau/şi cromatic, toate, 
posibile numai în „libertatea” paradoxală a texturilor furnizate de chiar obstinația 
elementului generativ. Acest element nu este mai niciodată străin de spiritul şi 
proprietățile hemiolei. 

Identificabile mai ales în mediul modal (inclusiv pentatonic sau cu un 
asemenea substrat), texturile în cauză se „ţes” deliberat prin intervale apropiate, cu 
precădere secunde alăturate, salturile mai mari decât terta sau cvarta (cele de obicei 
maximale în pentatonică) fiind evitate. Remanente chiar şi în scriitura tonal- 
armonică sub denumirea de „note melodice”, întârzierea, anticipaţia, broderia, 
cambiata (vechile ornamente, în fond) îşi găsesc o nouă poziţionare prin procedeele 
revigoratului ostinato. Până la această situaţie care să se dezvăluie muzicianului 
contemporan, este cel puţin instructiv să constatăm că unuia dintre procedeele 
frecvente din ostinato, cel care atribuie broderiei un rol generativ central, Sigismund 
Toduţă îi găseşte în chip semnificativ, la Bach, antecedente medievale gregoriene, 
neezitând să numească prin termeni efectiv operatorii broderia inferioară porrectus 
iar pe cea superioară forculus (FMB, II, p. 114; ibid, vol. I, pp. 248-249). Nu ne va 
surprind prin urmare ca, transpunându-ne în opera toduţiană, să luăm act de 
implicarea deliberată, sistematică şi sistemică a principiului broderiei tratate 
hemiolic. Supunând atenţiei Nr. 2 „Dar cea Mioriţă...”, Egloga din oratoriul Miorița, 
vom constata mai întâi mediul de ostinato generalizat, un ostinato non-fundamental, 
neplasat, cu alte cuvinte, în bas, care se întrupează nu din ceea ce în mod 
convenţional au fost numite motive, ci din acele entităţi (intervalice) pe care le-am 
amintit mai sus, respectiv din figuri. Distincția dintre motiv şi figură o realizează, cu 
precădere şi poate pentru prima dată în exegeza muzicologică de la noi, Sigismund 
Toduţă, în analiza operei lui J.S. Bach, pe temeiul celor preconizate deja de Helmut 
Degen. 

Între Fortspinnungsthematik (tematică depănată”, echivalent românesc 
propus de Tudor Ciortea) constituită pe baza figurii şi Entwicklungsthematik 
(„tematică dezvoltătoare”, după acelaşi) constituită pe baza motivului (cf. Helmut 
Degen, Handbuch der Formenlehre, Regensburg, 1957, pp. 84 şi urm.) deschide o 
largă perspectivă asupra implicării figurii nu doar în arta contrapunctului tradițional 
ci Şi în aceea a gândirii moderne prin care „melodia figurală” în ceea ce Hans 
Mersmann (în Angewandte Musikaesthetik, Berlin 1926, pp. 140 şi urm.) a numit 
Bewegungsmelodik („melodia mişcării”). Această situație a condus la constatarea 
firească: „[...] nu putem ignora că „tematica depănată” şi figuralul în general — 
înțeles ca totalitate a implicărilor figurii în elaborările expozitive, ornamentale, 
variaționale (-dezvoltătoare) — traversează de fapt epocile şi stilurile istorice (le 
regăsim la clasici, romantici, impresionişti), fiind nu numai “redescoperite” ci şi 
intens re-valorizate de constructivismul muzical “referenţial” |neobarocul, s.n. G.F.] 
sau nu al secolului XX; graţie tocmai capacităţii ei proteice considerabile, figura îşi 
găseşte într-adevăr, de la  „neoclasicismul” lui Stravinski la polifonia lineară 
imitativă a serialiştilor vienezi, de la linearismul hindemithian la muzicile „de şcoală 
națională” (în care figura este asimilată sau asimilabilă cu formulele din folclor) un 
larg câmp de acţiune [...]” (Clemansa Liliana Firca, Modernitate şi avangardă în 
muzica ante- şi interbelică a secolului XX (1900-1940), Bucureşti, 2002, p. 175). 

Revenind la climatul de „ostinato generalizat” din Egloga din Miorița, la acea 
Bewegungsmelodik, pentru a-l cita din nou pe Hans Mersmann, constatăm cât de 

strâns îngemănate sunt câteva principii directoare ale gândirii toduţiene. În chiar 
melodica vocală, de tip arioso, cu intervalica sa pentatonică, diafonia dintre A, şi A» 
se instituie între purtătorul mesajului din registrul de sus („Dar cea Mioriţă”) şi 
contrapunctarea din registrul inferior (la interval de cvintă perfectă). Această 
contramelodie (redusă, ornamental, doar la cuvântul „Mioriţă”) este deja o figură 
țesută din forculus şi porrectus, figurile succedându-se variat şi simetric, într-un 
spirit poate parlando rubato (-ornamental). Reluat în inversare la Sı şi S2, motivul 
„epuizează” alte dintre treptele pentatonicii, fiind însoţit de un contrapunct pornit 
din unison. Din nou variat în ceea ce priveşte structura intervalică, motivul purtător 
de sens literar este poziţionat a treia oară în partida inferioară, iar contrapunctul 
„brodat”, în cea superioară. În ceea ce priveşte potenţialul ritmic al figurii, este de 
observat că osatura de 3 măsuri binare de 2/8 a „temei” se încadrează concomitent 
într-o măsură globală de 3/4 — fenomen hotărât hemiolic! 


A.R 
Nr.2 - 
„DAR CEA MIORIȚAS.. 


»MAIS LA BLONDE AGNELLE. 


-BGLOGA- 

Vorbind în continuare de aspectul ritmicii, trebuie remarcată asocierea, 
inclusiv la nivelul scriiturii, a partidei vocale cu cea instrumentală pe temeiul 
polimetriei (binar în 2/8 şi ternar în 3/8). 

Melodica mişcării (die Bewegungsmelodik) devine încă mai pregnantă în 
țesătura cu care, în aceeaşi parte a Oratoriului, se împlineşte întregul sonor. Un 
murmur al violinelor II divizate se constituie din sunetele componente ale vocalului, 
prin formule-figuri ce asociază un porrectus (mi-re) şi un torculus (re-mi) — vizibile 
şi în „suspinul” în semitonuri al violinelor I. Asociate ternar (3/8), formulele acoperă 
o întreagă măsură (începând cu mi), numai că măsura a doua nu este identică cu 
precedenta, ea începând — aproape rotativ — cu re, după care prima dispoziţie revine 
(pe mi) iar în măsura a patra, pe re ş.a.m.d. Secretul acestui mecanism îl constituie 
ostinato-ul hemiolic (mi-re-re-mi): în 6 măsuri ternare (3/8) se insinuează 9 măsuri 
binare (2/8) înglobate în ternarul scris în partitură. Întreaga Eglogă va miza pe acest 
principiu. Multivocalitatea momentului ţese o pânză lineară, disonantă dar diatonică, 
axată exclusiv pe intervalul de secundă mare aparținător pentatonicii, într-un fel de 
leitereigene Harmonik: 

Cu prilejul participării la Festivalul de la Brno din 1972, l-am întâlnit pe Olivier 
Messiaen, cu care am avut o scurtă convorbire, cu prilejul căreia am aflat interesul său 
pentru „problema hemiolei” în muzica populară românească. 

Ani buni m-a persecutat întrebarea dacă nu cumva maestrul francez a desluşit 
ceea ce nouă ne-a scăpat, şi anume implicaţiile dinamizatoare, suplimentare, ale 
hemiolei, dincolo de resursele bogate în sine ale sistemelor ritmice, aşa cum le-a statutat 
Constantin Brăiloiu. Am observat, ici şi colo, fără o abordare sistematică a problemei, 
„comportări” hemiolice ale frazării în unele jocuri folclorice. Multe jocuri populare sunt 
influențate de cvadratura dansului apuseaa, avându-și în acelaşi timp şi propriile simetrii. 
De altfel, dansul folcloric are — potrivit celor preconizate şi demonstrate de regretatul 
Traian Mârza (Tr. Mârza, Ritmul orchestic (de dans): un sistem distinct al ritmicii 
populare, în: Studii de muzicologie, vol. VIII , Bucureşti, 1972) — un sistem ritmic 
aparte, care, alături de cel „al copiilor”, „giusto silabic” şi „aksak”, înfăţişează „ritmica 
noastră populară de formă măsurată” (Tr. M., op.cit., p. 256), împrumuturile reciproce 
presupunând chiar origini sincretice comune îndepărtate, putând fi oricând stabilite între 
aceste sisteme. 

Compozitorii români care au apelat la materialul folcloric genuin au putut 
exploata sugestiile motorice, ineditul ritmicii pulsatorii ale genurilor ce purtau pecetea 
sistemului în care, fiecare, se încadra; faptul era cu atât mai încurajator cu cât 
extraordinara sistematică a ritmicii folclorice ne oferea o superioară certitudine şi 
legitimitate a opțiunii. Când tocmai consideram o astfel de concluzie ca definitivă, iar 
cazul răspunsului dat de compozitorii români la „neliniştea” ritmică a modernitătii ca 
fund închis, nu mică mi-a fost surpriza să constat, studiind unele lucrări timpurii ale lui 
Sigismund Toduţă, că un comportament hemiolic nu este exclus chiar şi atunci când, 
preluate din folclor cu întregul lor zăcămând sistemic, structurile acceptă şi un 
subtratament sau chiar hipertratament hemiolic, nu întotdeauna disimulat, ci aşezat în 
chiar prim-planul tratării şi al expresivității. Şi pentru că limitele obiective ale 
contribuției de față nu-mi permit o argumentare detaliată în sprijinul celor afirmate, mă 
voi rezuma la a puncta intervenţia hemiolicului în cele patru părți ale Concertului [nr.1] 
pentru coarde, după cum urmează: în introducerea primei mişcări, Molto rubato, con 
gaio, de o factură parlando rubato (depăşind deci „sistemele pulsatorii”), într-o structură 
anunţată de 3/4, motivica se supune unei supraordonări binare, de 2/4; A/legro-ul 
propriu-zis învederează chiar din tematică asocierea metrului de 3/8 cu unul de 2/8; 
partea a I-a, Andante molto, cu alură de cântec, propune raportul invers de 3 în 2 
(respectiv de 3/4 în 2/4, sesizabil peste bara de măsură); partea a III-a, Allegro giocoso, 
înscrie discursul în sistemul parlando giusto (5/8) ce domină debutul tematic dar acceptă 
imediat accentuări hemiolice (accentele marcate de altfel peste tot de către autor 
constituie nu numai exteriorizarea unei intenții expresive ci şi sublinierea unei realități 
constructive); secțiunea centrală a părții finale — poate C-ul rondo-ului — Andante molto 
sostenuto revine la toarcerea („depănarea”) figurilor, prin porrectus şi torculus, după 
care finalul, îngemănând parlando giusto şi hemiola, îşi reintră în drepturi. 

Este posibil ca, urmărind demersul teoretic toduțian în problematica hemiolei, să 
riscăm supralicitarea acesteia, deoarece maestrul a evitat, în scrisul său muzicologic, 
calea facilă, didacticistă. A fost, de aceea, cumva compensatoriu contactul, fie el şi 
parţial, cu opera sa muzicală, cea în care gândirea creatoare a unuia dintre cei mai de 
seamă compozitori ai secolului al XX-lea oferă răspunsuri satisfăcătoare cu privire la 
punerea în mişcare — într-o mişcare activă şi semnificativă, estetic şi spiritual — a tuturor 
parametrilor (între care şi cei hemiolici) ce hotărăsc destinul operei de artă. 

